Forslag til Rådets direktiv om ændring af direktiv 76/207/EØF om gennemførelse af princippet om ligebehandling af mænd og kvinder for så vidt angår adgang til beskæftigelse, erhvervsuddannelse, forfremmelse og arbejdsvilkår (96/C 179/07) (Tekst af betydning for EØS) KOM(96) 93 endelig udg. - 96/0095(CNS)

(Forelagt af Kommissionen den 2. maj 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I artikel 2, stk. 4, i Rådets direktiv 76/207/EØF (1) fastsættes, at »dette direktiv er ikke til hinder for foranstaltninger til fremme af lige muligheder for mænd og kvinder, særlig ved at afhjælpe de faktiske uligheder, som påvirker kvindernes muligheder på de i artikel 1, stk. 1, anførte områder«;

medlemsstaterne har iværksat forskellige former for positive foranstaltninger for at sikre gennemførelsen af princippet om ligebehandling af mænd og kvinder, for så vidt angår adgang til beskæftigelse, erhvervsuddannelse, forfremmelse og arbejdsvilkår;

på baggrund af De Europæiske Fællesskabers Domstols retspraksis, navnlig dens dom af 17. oktober 1995 i sag C-450/93, Kalanke mod Freie Hansestadt Bremen (2), angående fortolkning af artikel 2, stk. 4, i direktiv 76/207/EØF, kan positive foranstaltninger fremme det underrepræsenterede køns adgang til beskæftigelse, ansættelse og forfremmelse i forbindelse med særlige stillinger, herunder princippet om at give fortrinsstilling til det underrepræsenterede køn, under forudsætning af, at der i ethvert system, hvor der tillades en sådan fortrinsstilling, tages hensyn til de særlige omstændigheder i hvert enkelt tilfælde;

det er hensigtsmæssigt at tydeliggøre artikel 2, stk. 4, i direktiv 76/207/EØF på en måde, der er i overensstemmelse med retspraksis;

positive foranstaltninger skal kunne komme medlemmer af det køn, der er underrepræsenteret i en given sektor eller på et givet kompetenceniveau, til gode, uanset hvilket af de to køn der er tale om;

traktaten indeholder ikke de særlige beføjelser, der er nødvendige med henblik herpå, bortset fra artikel 235 -

UDSTEDT FØLGENDE DIREKTIV:

Artikel 1

Artikel 2, stk. 4, i direktiv 76/207/EØF affattes således:

»4. Dette direktiv er ikke til hinder for foranstaltninger til fremme af lige muligheder for mænd og kvinder, særlig ved at afhjælpe eksisterende uligheder, som påvirker det underrepræsenterede køns muligheder på de i artikel 1, stk. 1, anførte områder. Blandt de mulige foranstaltninger skal medtages princippet om at give fortrinsstilling, for så vidt angår adgang til beskæftigelse og forfremmelse, til medlemmer af det underrepræsenterede køn, som har de samme kvalifikationer som alle andre ansøgere, under forudsætning af at sådanne foranstaltninger ikke udelukker en vurdering af de særlige omstændigheder i forbindelse med hvert enkelt tilfælde.«

Artikel 2

Medlemsstaterne iværksætter de love og administrative bestemmelser, der er nødvendige for at efterkomme dette direktiv, senest den 1. december 1998, eller som senest denne dato sikrer, at arbejdsgivere og arbejdstagere ved aftale har truffet de nødvendige foranstaltninger, idet det af medlemsstaterne kræves, at de træffer alle nødvendige foranstaltninger, således at de når som helst kan garantere de resultater, der kræves nået i medfør af dette direktiv. De informerer straks Kommissionen herom.

Når medlemsstaterne vedtager disse omhandlede bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

(1) EFT nr. L 39 af 14. 2. 1976, s. 40.

(2) Sml. 1995, s. I-3051.